               IL-KUMMISSJONI EWROPEA
            Brussell, 18.3.2022
            COM(2022) 111 final
            2022/0076(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom biex jiġu emendati l-Annessi III u IV tal-Ftehim
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom bil-ħsieb li jiġu emendati l-Annessi III u IV tal-Ftehim

               2.Kuntest tal-proposta

               2.1.Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom

               L-għan tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (“il-Ftehim”) huwa li jikkollega s-Sistema tal-UE għall-Iskambju ta’ Kwoti tal-Emissjonijiet (UE ETS) ma’ dik Żvizzera, billi jippermetti li l-kwoti maħruġa fi skema waħda jkunu jistgħu jiġu skambjati u jintużaw għall-finijiet ta’ konformità fl-oħra, u b’hekk jiġu estiżi l-opportunitajiet għall-mitigazzjoni tat-tibdil fil-klima. Il-Ftehim daħal fis-seħħ fl-1 ta’ Jannar 2020.

               2.2.Il-Kumitat Konġunt

               Il-Kumitat Konġunt, stabbilit fl-Artikolu 12 tal-Ftehim, għandu r-responsabbiltà li jamministra l-Ftehim u li jiżgura l-implimentazzjoni tiegħu. Jista’ wkoll jiddeċiedi li jadotta annessi ġodda tal-Ftehim, jew li jemenda dawk eżistenti. Jista’ jiddiskuti wkoll l-emendi tal-Artikoli tal-Ftehim, jiffaċilita l-iskambju tal-fehmiet dwar il-leġiżlazzjoni tal-Partijiet u jwettaq ir-rieżamijiet tal-Ftehim.

               Il-Kumitat Konġunt huwa korp bilaterali magħmul minn rappreżentanti tal-Partijiet (l-UE u l-Iżvizzera). Għandu jkun hemm il-qbil taż-żewġ Partijiet dwar id-deċiżjonijiet li jittieħdu mill-Kumitat Konġunt.

               L-Artikolu 13(2) tal-Ftehim jipprevedi li l-Kumitat Konġunt jista’ jiddeċiedi li jadotta Anness ġdid jew li jemenda Anness eżistenti ta’ dan il-Ftehim. L-Artikolu 8(2) tal-Ftehim jistabbilixxi r-regoli dwar kif tiġi ġġestita l-informazzjoni sensittiva, li d-divulgazzjoni mhux awtorizzata tagħha tista’ tikkawża livelli varji ta’ dannu jew ħsara lill-interessi tal-Partijiet għall-Ftehim inkluż l-Istati Membri tal-Unjoni Ewropea. It-tali informazzjoni teħtieġ il-protezzjoni kontra d-divulgazzjoni mhux awtorizzata fl-interessi tas-sigurtà ta’ waħda mill-Partijiet. Il-Partijiet jassenjaw markatura sensittiva biex jipproteġu informazzjoni sensittiva f’konformità mar-rekwiżiti tas-sigurtà, il-livelli ta’ sensittività u l-istruzzjonijiet stabbiliti fl-Annessi III u IV rispettivament.

               Permezz tal-Avviż tas-Sigurtà C(2019) 1904 “Marking and handling of sensitive non-classified information”, il-Kummissjoni Ewropea introduċiet markaturi tas-sigurtà ġodda biex jintużaw mis-servizzi tagħha. Peress li l-markatura hija biss ġuridikament eżegwibbli fil-Kummissjoni, hija rakkomandat biex jiġu stabbiliti arranġamenti xierqa ma’ partijiet terzi barra mill-Kummissjoni fil-każ li informazzjoni sensittiva mhux klassifikata jkollha tiġi skambjata magħhom. Il-Ftehim, li jikkostitwixxi l-Kumitat Konġunt u li jistabbilixxi l-kompiti tiegħu, jipprovdi il-qafas meħtieġ u effettiv għal dan l-għan.

               2.3.L-att previst tal-Kumitat Konġunt

               Waqt il-ħames laqgħa, li se sir fl-2022, jew aktar kmieni permezz ta’ proċedura bil-miktub skont l-Artikolu 8(4) tar-Regoli ta’ Proċedura tal-Kumitat Konġunt
                  1
               , il-Kumitat Konġunt għandu jadotta deċiżjoni li temenda l-Annessi III u IV tal-Ftehim (“l-att previst”).

               L-għan tal-att previst huwa li jirrestawra l-kompatibbiltà u l-konsistenza bejn ir-regoli tal-liġi u l-applikazzjoni prattika tagħhom bil-ħsieb li jipproteġi l-informazzjoni sensittiva, b’mod partikolari kontra d-divulgazzjoni jew telf tal-integrità mhux awtorizzat. Bl-adozzjoni tal-Avviż tas-Sigurtà C(2019) 1904, il-Kummissjoni Ewropea bidlet il-markaturi tas-sigurtà ta’ informazzjoni sensittiva mhux klassifikata għal użu intern tal-Kummissjoni Ewropea.

               Għal dan l-għan, l-Annessi III u IV tal-Ftehim għandhom jiġu emendati biex jirrestawra l-kompatibilità u l-konsistenza bejn ir-regoli tal-liġi u l-applikazzjoni prattiċi tagħhom u biex jipproteġi u jiżgura aktar l-effiċjenza u l-effettività tal-arranġamenti tax-xogħol bejn iż-żewġ naħat mingħajr ma jġibu magħhom riskju li jikkompromettu l-livelli ta’ sigurtà.

               L-att previst se jsir vinkolanti fuq il-partijiet f’konformità mal-Artikolu 13(2) tal-Ftehim, li jipprevedi: “Il-Kumitat Konġunt jista’ jiddeċiedi li jadotta Anness ġdid jew li jemenda Anness eżistenti ta’ dan il-Ftehim”. Barra minn hekk, u f’konformità mal-Artikolu 12 (3) tal-Ftehim, id-deċiżjonijiet li jittieħdu mill-Kumitat Konġunt fil-każijiet previsti f’dan il-Ftehim għandhom, mad-dħul fis-seħħ tagħhom, jorbtu lill-Partijiet.

               3.Il-Pożizzjoni li għandha tittieħed f’isem l-Unjoni

               Id-Deċiżjoni tal-Kunsill ibbażata fuq din il-proposta mill-Kummissjoni tiddetermina l-pożizzjoni tal-Unjoni Ewropea fuq id-Deċiżjoni tal-Kumitat Konġunt li għandha tittieħed fuq l-emendar tal-Annessi III u IV tal-Ftehim.

               L-Artikolu 9(2) tal-Ftehim jistabbilixxi l-livelli ta’ informazzjoni sensittività, f’konformità mal-Anness III għal-Ftehim, il-Partijiet għandhom jagħmlu użu li jidentifikaw l-informazzjoni sensittiva li hi trattata u skambjata fil-Ftehim. L-Anness IV tal-Ftehim jipprovdi d-definizzjoni ta’ livelli ta’ sensittività tal-ETS f’termini ta’ klassifikazzjoni tal-kunfidenzjalità u tal-integrità.

               Il-bżonn biex jiġi skambjat l-informazzjoni sensittiva mhux klassifikata fil-qafas tal-Ftehim permezz tar-reġistru b’kollegament dirett stabbilit bejn il-Ftehim jirrekjedi is-salvagwardja tal livell neċessarju tas-sigurtà biex jiġi minimizzat ir-riskju ta’ frodi, l-użu ħażin jew attività kriminali li tinvolvi r-reġistri, imma ukoll li tirrispondi għal inċidenti bħal dawn u l-protezzjoni tal-integrità b’kollegament dirett kif ukoll fuq suq kollegat. Għal dan l-għan, il-Ftehim jistabbilixxi l-livelli ta’ sensittività u jipprovdi r-regoli relevanti dwar kif għandha tiġi trattata l-informazzjoni sensittiva skont il-Ftehim. Hu espliċitament jiddefinixxi il-markaturi tas-sigurtà li jridu jintużaw fil-Ftehim, li huma identiċi għal dawk użati qabel l-adozzjoni tal-Avviż tas-Sigurtà C(2019) 1904. Wara l-adozzjoni tal-Avviż tas-Sigurtà C(2019) 1904, il-markaturi tas-sigurtà attwalment applikabbli fil-Kummissjoni Ewropea ma tikkorrispondix aktar għal dawk stabbiliti fil-Ftehim u għandhom jerġgħu ikunu kompattibbli. L-Avviż tas-Sigurtà C(2019) 1904 jirrakkomanda il-qbil bl-istess mod ma sieħba esterni.

               L-iżvilupp ta’ suq internazzjonali tal-karbonju li jiffunzjona tajjeb permezz ta’ kollegament minn isfel għal fuq tal-iskemi għall-iskambju ta’ kwoti tal-emissjonijiet huwa għan fit-tul tal-politika tal-UE u tal-komunità internazzjonali, b’mod partikolari bħala mezz biex jintlaħqu l-objettivi tal-klima tal-Ftehim ta’ Pariġi. F’dan ir-rigward, l-Artikolu 25 tad-Direttiva li tistabbilixxi l-iskema għall-iskambju ta’ kwoti tal-emissjonijiet ta’ gassijiet serra (EU ETS) jipprevedi li l-EU ETS tiġi kkollegata ma’ skemi oħrajn tal-iskambju ta’ kwoti tal-emissjonijiet diment li dawn ikunu obbligatorji, ikollhom limitu assolut tal-emissjonijiet, u jkunu kompatibbli, kif inhu l-każ tal-iskema Żvizzera. Wara d-dħul fis-seħħ tal-Ftehim fl-1 ta’ Jannar 2020, l-imħatra tar-restawr tal-kompatibilità u l-konsistenza tirrappreżenta pass importanti lejn l-implimentazzjoni tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .

               4.1.2.Applikazzjoni għal dan il-każ

               Il-Kumitat Konġunt huwa korp imwaqqaf skont l-Artikolu 12 tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom.

               L-att li l-Kumitat Konġunt huwa mitlub jadotta huwa att b’effetti legali. L-att previst se jkun jorbot id-dritt internazzjonali f’konformità mal-Artikolu 12(3) tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma marbuta mal-ambjent.

               Għalhekk, il-bażi ġuridika sostantiva tad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridiċi tad-deċiżjoni proposta jkunu l-Artikolu 192(1) flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Kumitat Konġunt se jemenda l-Annessi III u IV tal-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom, ikun xieraq li jiġi ppubblikat f’ Il-Ġurnal Uffiċjali tal-Unjoni Ewropea wara l-addozzjoni tiegħu.

               2022/0076 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom biex jiġu emendati l-Annessi III u IV tal-Ftehim

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom (il-“Ftehim”) ġie konkluż mill-Unjoni bid-Deċiżjoni tal-Kunsill (UE) 2018/219
                  3
                u daħal fis-seħħ fl-1 ta’ Jannar 2020.

               (2)Skont l-Artikolu 12(3) tal-Ftehim, il-Kumitat Konġunt jista’ jadotta deċiżjonijiet li mad-dħul fis-seħħ tagħhom, jorbtu lill-Partijiet.

               (3)Waqt il-ħames laqgħa, li se sir fl-2022, jew aktar kmieni permezz ta’ proċedura bil-miktub skont l-Artikolu 8(4) tar-Regoli ta’ Proċedura tal-Kumitat Konġunt
                  4
               , il-Kumitat Konġunt se jadotta id-deċiżjoni li temenda l-Annessi III u IV tal-Ftehim.

               (4)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt, peress li d-deċiżjoni dwar l-emendi tal-Annessi III u IV tal-Ftehim se jkunu vinkolanti għall-Unjoni.

               (5)Huwa xieraq li tirrestawra l-kompatibbiltà u l-konsistenza bejn regoli tal-liġi u l-applikazzjoni prattiċi tagħhom b’fehma biex jipproteġi l-informazzjoni sensittiva, b’mod partikolari kontra divulgazzjoni mhux awtorizzata jew nuqqas ta’ integrità.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-ħames laqgħa tal-Kumitat Konġunt jew qabel permezz ta’ proċedura bil-miktub skont l-Artikolu 8(4) tar-Regoli ta’ Proċedura tal-Kumitat Konġunt
                  5
               , għandha tkun ibbażata fuq l-abbozz tal-att ta’ Kumitat Konġunt li tehmeż din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni Nru 1/2019 tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-Kollegament tal-Iskemi għall-Iskambju ta’ Kwoti tal-Emissjonijiet ta’ Gassijiet Serra tagħhom tal-25 ta’ Jannar 2019 fir-rigward tal-adozzjoni tar-Regoli ta’ Proċedura tiegħu, disponibbli minn
                  https://ec.europa.eu/clima/system/files/2021-07/20191201_jc_dec_rop_en.pdf
                   u d-Deċiżjoni tal-Kunsill (UE) 2018/1279 tat-18 ta’ Settembru 2018, ĠU L 239 of 24.9.2018, p.8.

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (3)

                        ĠU L 322, 7.12.2017, p. 3.

                     (4)

                        Id-Deċiżjoni Nru 1/2019 tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-Kollegament tal-Iskemi għall-Iskambju ta’ Kwoti tal-Emissjonijiet ta’ Gassijiet Serra tagħhom tal-25 ta’ Jannar 2019 fir-rigward tal-adozzjoni tar-Regoli ta’ Proċedura tiegħu, disponibbli minn
                  https://ec.europa.eu/clima/system/files/2021-07/20191201_jc_dec_rop_en.pdf
                   u d-Deċiżjoni tal-Kunsill (UE) 2018/1279 tat-18 ta’ Settembru 2018, ĠU L 239 of 24.9.2018, p.8.

                     (5)

                        Id-Deċiżjoni Nru 1/2019 tal-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-Kollegament tal-Iskemi għall-Iskambju ta’ Kwoti tal-Emissjonijiet ta’ Gassijiet Serra tagħhom tal-25 ta’ Jannar 2019 fir-rigward tal-adozzjoni tar-Regoli ta’ Proċedura tiegħu, disponibbli minn
                  https://ec.europa.eu/clima/system/files/2021-07/20191201_jc_dec_rop_en.pdf
                   u d-Deċiżjoni tal-Kunsill (UE) 2018/1279 tat-18 ta’ Settembru 2018, ĠU L 239, 24.9.2018, p. 8.

    ---documentbreak---

               IL-KUMMISSJONI EWROPEA
            Brussell, 18.3.2022
            COM(2022) 111 final

            ANNESS
            tal-Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom,
            biex jiġu emendati l-Annessi III u IV tal-Ftehim

               DEĊIŻJONI NRU 1/2022 TAL-KUMITAT KONĠUNT STABBILIT BIL-FTEHIM BEJN L-UNJONI EWROPEA U L-KONFEDERAZZJONI ŻVIZZERA DWAR IL-KOLLEGAMENT TAL-ISKEMI GĦALL-ISKAMBJU TA’ KWOTI TAL-EMISSJONIJIET TA’ GASSIJIET SERRA TAGĦHOM
                  ta’ ...
                  dwar l-emendar tal-Annessi III u IV tal-Ftehim

               IL-KUMITAT KONĠUNT,

               Wara li kkunsidra l-Ftehim bejn l-Unjoni Ewropea u l-Konfederazzjoni Żvizzera dwar il-kollegament tal-iskemi għall-iskambju ta’ kwoti tal-emissjonijiet ta’ gassijiet serra tagħhom
                  1
                (minn hawn ’il quddiem “il-Ftehim”), u b’mod partikolari l-Artikolu 9 u l-Artikolu 13(2) tiegħu,

               Billi:

               (1)Skont l-Artikolu 9(2) tal-Ftehim, l-informazzjoni sensittiva għandha tiġi mmarkata f’konformità mal-livell ta’ sensittività tagħha.

               (2)L-Anness III tal-Ftehim jistabbilixxi kif l-informazzjoni sensittiva li tiġi ġestita u skambjata fil-Ftehim tiġi mmarkata. Jirrikjedi li l-Partijiet jagħmlu użu mil-livelli ta’ sensittività biex jidentifikaw it-tali informazzjoni sensittiva.

               (3)L-Anness IV tal-Ftehim jiddefinixxi l-livelli ta’ sensittività tal-ETS u jistabbilixxi l-livell ta’ sensittività globali tal-informazzjoni.

               (4)L-immarkar u l-ġestjoni korrispondenti tal-informazzjoni huma importanti biex jiġi żgurat il-livell meħtieġ ta’ kunfidenzjalità tal-informazzjoni biex jiġi evitat dannu li jirriżulta mid-divulgazzjoni mhux awtorizzata tal-informazzjoni.

               (5)Permezz tal-Avviż tas-Sigurtà C(2019) 1904, il-Kummissjoni Ewropea bidlet il-markaturi tas-sigurtà ta’ informazzjoni sensittiva mhux klassifikata għall-użu intern tal-Kummissjoni Ewropea. Il-Kummissjoni Ewropea rrakkomandat it-tfassil ta’ Ftehim ma’ sħab esterni li jistabbilixxi l-istruzzjonijiet dwar il-ġestjoni għall-informazzjoni kollha skambjata bejniethom.

               (6)Sabiex tiġi żgurata konsistenza fl-applikazzjoni ta’ markaturi tas-sigurtà kif stabbilit fl-Anness III u IV tal-Ftehim, il-Kumitat Konġunt jista’ jemenda dawn l-Annessi f’konformità mal-Artikolu 13(2) tal-Ftehim.

               (7)Fit-tielet laqgħa tiegħu li saret fis-26 ta’ Novembru 2020, il-Kumitat Konġunt approva l-istruzzjonijiet dwar il-ġestjoni f’konformità mal-Anness III tal-Ftehim u kif imsemmi fl-Artikolu 8(2) tal-Ftehim.

               (8)Il-Grupp ta’ Ħidma stabbilit bid-Deċiżjoni Nri 1/2020 u 2/2020 tal-Kumitat Konġunt irrakkomanda, f’konformità mal-mandat previst minn dawk id-deċiżjonijiet, biex jiġu emendati l-istruzzjonijiet dwar il-ġestjoni u tiġi żgurata l-applikazzjoni konsistenti tal-markaturi tas-sigurtà.

               ADOTTA DIN ID-DEĊIŻJONI:

               Artikolu 1

               L-Annessi III u IV tal-Ftehim huma sostitwiti bl-Anness ta’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul bl-Ingliż fi [Brussell][Bern], fi [xx 2022].

               Għall-Kumitat Konġunt

                        Is-Segretarju għall-Unjoni Ewropea

                        Il-President

                        Is-Segretarju għall-Iżvizzera

               ANNESS

               ANNESS III

               LIVELLI TA’ SENSITTIVITÀ U STRUZZJONIJIET DWAR IL-ĠESTJONI

               Il-Partijiet għandhom jagħmlu użu mil-livelli ta’ sensittività li ġejjin biex tiġi identifikata l-informazzjoni sensittiva li tkun ġestita u skambjata f’dan il-Ftehim:

               Għal dan l-għan, dawk il-markaturi stabbiliti fl-Artikolu 9(2) ta’ dan il-Ftehim għandhom jiġu applikati kif ġej:

               — ETS Limited għandha tiġi applikata fl-UE bħala “SENSITIVE: ETS Joint Procurement”; fl-Iżvizzera bħala “LIMITED: ETS”

               — ETS Sensitive għandha tiġi applikata fl-UE u fl-Iżvizzera bħala “SENSITIVE: ETS”

               — ETS Critical għandha tiġi applikata fl-UE u fl-Iżvizzera bħala “SPECIAL HANDLING: ETS Critical”

               L-informazzjoni li tkun immarkata bħala “SPECIAL HANDLING: ETS Critical” hija aktar sensittiva mill-informazzjoni li tkun immarkata bħala“SENSITIVE: ETS”, li min-naħa tagħha tkun aktar sensittiva mill-informazzjoni li tkun immarkata bħala“SENSITIVE: ETS Joint Procurement” fl-Unjoni Ewropea jew “LIMITED: ETS” fl-Iżvizzera.

               Il-Partijiet jaqblu li jiżviluppaw struzzjonijiet dwar il-ġestjoni abbażi tal-politika eżistenti tal-Unjoni dwar il-klassifikazzjoni tal-informazzjoni tal-ETS u abbażi tal-Ordinanza dwar il-Protezzjoni tal-Informazzjoni (IPO) u l-Att Federali dwar il-Protezzjoni tad-Data (FADP) tal-Iżvizzera. L-istruzzjonijiet dwar il-ġestjoni għandhom jiġu sottomessi lill-Kumitat Konġunt għall-approvazzjoni. Wara l-approvazzjoni, l-informazzjoni kollha għandha tiġi ġestita skont il-livell ta’ sensittività tagħha f’konformità mal-istruzzjonijiet dwar il-ġestjoni.

               Fil-każ li l-Partijiet jagħtu valutazzjonijiet differenti dwar il-livell, għandu jiġi applikat l-ogħla livell.

               Il-leġiżlazzjoni ta’ kull Parti għandha tinkludi rekwiżiti ekwivalenti ta’ sigurtà essenzjali għall-passi dwar il-ġestjoni li ġejjin, filwaqt li jitqiesu l-livelli ta’ sensittività tal-ETS:

               — Ġenerazzjoni ta’ dokument

               — Riżorsi

               — Livell ta’ Sensittività

               — Ħżin

               — Dokument elettroniku fuq network

               — Dokument elettroniku f’ambjent lokali

               — Dokument fiżiku

               — Trażmissjoni elettronika

               — Telefon u mowbajl

               — Fax

               — Email

               — Trażmissjoni tad-data

               — Trażmissjoni Fiżika

               — Orali

               — Trasferiment personali

               — Sistema postali

               — Użu

               — Ipproċessar b’applikazzjonijiet tal-IT

               — Stampar

               — Ikkupjar

               — Tneħħija minn post permanenti

               — Immaniġġjar tal-informazzjoni

               — Evalwazzjoni regolari tal-klassifikazzjoni u tar-riċevituri

               — Arkivjar

               — Tħassir u qerda

               ANNESS IV

               DEFINIZZJONI TA’ LIVELLI TA’ SENSITTIVITÀ TAL-ETS

               A.1 – Klassifikazzjoni tal-Kunfidenzjalità u tal-Integrità

               “Kunfidenzjalità” tfisser in-natura riżervata tal-informazzjoni jew ta’ sistema ta’ informazzjoni kollha jew parti minnha (bħal algoritmi, programmi u dokumentazzjoni) li l-aċċess għaliha jkun limitat għal persuni, korpi u proċeduri awtorizzati.

               “Integrità” tfisser il-garanzija li s-sistema ta’ informazzjoni u l-informazzjoni pproċessata jistgħu jiġu alterati biss b’azzjoni intenzjonata u leġittima u li s-sistema se tipproduċi r-riżultat mistenni b’mod preċiż u b’mod sħiħ.

               Għal kull element ta’ informazzjoni tal-ETS li jitqies bħala sensittiv, l-aspett ta’ kunfidenzjalità għandu jitqies mill-impatt potenzjali fil-livell ta’ negozju fejn din l-informazzjoni tiġi divulgata u l-aspett ta’ integrità għandu jitqies mill-impatt potenzjali fil-livell ta’ negozju fejn din l-informazzjoni fir-rigward ta’ modifikazzjoni, qerda parzjali jew kompleta mhux intenzjonata.

               Il-livell ta’ kunfidenzjalità tal-informazzjoni u l-livell ta’ integrità ta’ sistema ta’ informazzjoni għandhom ikunu klassifikati wara valutazzjoni abbażi tal-kriterji li jinsabu fit-taqsima A.2. Dawk il-klassifikazzjonijiet jippermettu li l-livell ta’ sensittività globali tal-informazzjoni jiġi evalwat permezz tat-tabella skematika mogħtija fit-taqsima A.3.

               A.2 – Klassifikazzjoni tal-Kunfidenzjalità u tal-Integrità

               A.2.1 – “Klassifikazzjoni baxxa”

               Għanda tingħata klassifikazzjoni baxxa lil kwalunkwe informazzjoni relatata mal-ETS li d-divulgazzjoni tagħha lil persuni mhux awtorizzati, u/jew li t-telf ta’ integrità tagħha jikkawżaw ħsara moderata lill-Partijiet jew lil istituzzjonijiet oħrajn li min-naħa tagħha tista’:

               — taffettwa moderatament ir-relazzjonijiet politiċi jew diplomatiċi;

               — tikkawża pubbliċità lokali negattiva għall-immaġni jew għar-reputazzjoni tal-Partijiet jew ta’ istituzzjonijiet oħra;

               — tikkawża imbarazzament lill-individwi;

               — taffettwa l-moral/produttività tal-persunal;

               — tikkawża telf finanzjarju limitat jew tiffaċilita moderatament qligħ jew vantaġġ mhux xieraq għall-individwi jew għall-kumpaniji;

               — taffettwa moderatament l-iżvilupp jew l-operat effettiv tal-politiki tal-Partijiet;

               — taffettwa moderatament l-immaniġġjar xieraq tal-Partijiet u tal-operazzjonijiet tagħhom.

               A.2.2 – “Klassifikazzjoni medja”

               Għanda tingħata klassifikazzjoni medja lil kwalunkwe informazzjoni relatata mal-ETS li d-divulgazzjoni tagħha lil persuni mhux awtorizzati, u/jew li t-telf ta’ integrità tagħha jikkawżaw ħsara moderata lill-Partijiet jew lil istituzzjonijiet oħrajn li min-naħa tagħha tista’:

               — tikkawża imbarazzament lir-relazzjonijiet politiċi jew diplomatiċi;

               — tikkawża ħsara lill-immaġni jew lir-reputazzjoni tal-Partijiet jew ta’ istituzzjonijiet oħra;

               — tikkawża tbatija għall-individwi;

               — tikkawża tnaqqis konsegwenzjali fil-moral/produttività tal-persunal;

               — timbarazza lill-Partijiet jew lil istituzzjonijiet oħrajn f’negozjati kummerċjali jew ta’ politika ma’ oħrajn;

               — tikkawża telf finanzjarju jew tiffaċilita qligħ jew vantaġġ mhux xieraq għall-individwi jew għall-kumpaniji;

               — taffettwa l-investigazzjoni ta’ reat;

               — tikser l-obbligi legali jew kuntrattwali dwar il-kunfidenzjalità tal-informazzjoni;

               — taffettwa l-iżvilupp jew l-operat tal-politiki tal-Partijiet;

               — taffettwa l-immaniġġjar xieraq tal-Partijiet u tal-operazzjonijiet tagħhom.

               A.2.3 – “Klassifikazzjoni għolja”

               Għanda tingħata klassifikazzjoni għolja lil kwalunkwe informazzjoni relatata mal-ETS li d-divulgazzjoni tagħha lil persuni mhux awtorizzati, u/jew li t-telf ta’ integrità tagħha jikkawżaw ħsara moderata lill-Partijiet jew lil istituzzjonijiet oħrajn li min-naħa tagħha tista’:

               — taffettwa b’mod avvers ir-relazzjonijiet diplomatiċi;

               — tikkawża tbatija sostanzjali lill-individwi;

               — tagħmilha aktar diffiċli li tinżamm l-effettività jew is-sigurtà operattiva tal-Partijiet jew ta’ forzi ta’ kontributuri oħra;

               — tikkawża telf finanzjarju jew tiffaċilita qligħ jew vantaġġ mhux xieraq għall-individwi jew għall-kumpaniji;

               — tikser l-impenji xierqa għaż-żamma tal-kunfidenzjalità tal-informazzjoni pprovduta minn partijiet terzi;

               — tikser restrizzjonijiet statutorji dwar d-divulgazzjoni tal-informazzjoni;

               — tippreġudika l-investigazzjoni jew tiffaċilita t-twettiq ta’ reat kriminali;

               — tpoġġi lill-Partijiet fi żvantaġġ f’negozjati kummerċjali jew ta’ politika ma’ oħrajn;

               — timpedixxi l-iżvilupp jew l-operat effettiv tal-politiki tal-Partijiet;

               — tfixkel l-immaniġġjar xieraq tal-Partijiet u tal-operazzjonijiet tagħhom.

               A.3 – Valutazzjoni tal-livell ta’ informazzjoni sensittiva tal-ETS

               Abbażi tal-klassifikazzjonijiet għall-Kunfidenzjalità u għall-Integrità skont it-taqsima A.2, u f’konformità mal-livelli ta’ sensittività skont l-Anness III ta’ dan il-Ftehim, il-livell ta’ sensittività globali tal-informazzjoni jiġi determinat permezz tat-tabella skematika li ġejja:

                        Klassifikazzjoni tal-kunfidenzjalità

                        Klassifikazzjoni tal-integrità

                        Baxxa

                        Medja

                        Għolja

                        Baxxa

                        Markatura tal-UE:
                        SENSITIVE: ETS Joint Procurement

                        Markatura CH:
                        LIMITED: ETS

                        SENSITIVE: ETS

                        (jew

                           (*)

                        Markatura tal-UE:
                        SENSITIVE: ETS Joint Procurement

                        Markatura CH:
                        LIMITED: ETS

                        )

                        SPECIAL HANDLING: ETS Critical

                        Medja

                        SENSITIVE: ETS

                        (jew

                           (*)

                        Markatura tal-UE:
                        SENSITIVE: ETS Joint Procurement

                        Markatura CH:
                        LIMITED: ETS

                        )

                        SENSITIVE: ETS

                        (jew

                           (*)

                        SPECIAL HANDLING: ETS Critical

                        )

                        SPECIAL HANDLING: ETS Critical

                        Għolja

                        SPECIAL HANDLING:
                        ETS Critical

                        SPECIAL HANDLING: ETS Critical

                        SPECIAL HANDLING: ETS Critical

                        (*)

                        Varjazzjoni possibbli li għandha tiġi vvalutata fuq bażi ta’ każ b’każ.

                     (1)

                        ĠU L 322, 7.12.2017, p. 3.


               IL-KUMMISSJONI EWROPEA
            Brussell, 6.4.2022
            COM(2022) 158 final
            2022/0103(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-konfront tar-Renju Unit tal-Gran Brittanja u l-Irlanda ta’ Fuq rigward id-determinazzjoni skont l-Artikolu 540(2) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, dwar id-data minn meta d-data personali kif imsemmija fl-Artikoli 530, 531, 534 u 536 ta’ dak il-Ftehim tkun tista’ tiġi pprovduta mill-Istati Membri lir-Renju Unit

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni tal-Kunsill, sabiex l-Unjoni tagħmel dikjarazzjoni li tistabbilixxi d-data minn meta l-Istati Membri jistgħu jipprovdu data personali relatata mal-profili tad-DNA u data dattiloskopika lir-Renju Unit, f’konformità mal-Artikolu 540(2) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq (minn hawn ’il quddiem: “ir-Renju Unit”), min-naħa l-oħra (minn hawn ’il quddiem: il-“Ftehim dwar il-Kummerċ u l-Kooperazzjoni”).

               2.Kuntest tal-proposta

               2.1.It-TCA

               Il-Ftehim dwar il-Kummerċ u l-Kooperazzjoni (minn hawn ’il quddiem: “TCA”) jistabbilixxi l-bażi għal relazzjoni estensiva bejn l-Unjoni u r-Renju Unit, f’żona ta’ prosperità u ta’ viċinanza tajba, ikkaratterizzata minn relazzjonijiet mill-qrib u paċifiċi bbażati fuq il-kooperazzjoni, b’rispett għall-awtonomija u s-sovranità tal-Partijiet. Huwa ġie applikat b’mod proviżorju mill-1 ta’ Jannar 2021 u daħal fis-seħħ fl-1 ta’ Mejju 2021.

               It-TCA jipprevedi kooperazzjoni bejn il-Partijiet dwar it-tqabbil awtomatizzat tal-profili tad-DNA, id-data dattiloskopika u d-data tar-reġistrazzjoni tal-vetturi. Madankollu, tali kooperazzjoni tista’ tibda biss ladarba l-Unjoni tkun ivverifikat li r-Renju Unit ikun issodisfa l-kundizzjonijiet stabbiliti fl-Artikolu 539 u fl-Anness 39 tat-TCA. Wara żjara ta’ evalwazzjoni fir-Renju Unit fl-24 u l-25 ta’ Novembru 2021, it-tim ta’ evalwazzjoni tal-UE kkonkluda fir-rapporti tiegħu li l-kooperazzjoni mar-Renju Unit dwar il-profili tad-DNA u d-data dattiloskopika tissodisfa r-rekwiżiti rilevanti. Dawn ir-rapporti ġew ippreżentati lill-Kunsill fis-17 ta’ Marzu 2022.

               Ir-Renju Unit s’issa ma indikax li lest li jiġi evalwat fir-rigward tad-data tar-reġistrazzjoni tal-vetturi.

               2.2.L-att previst tal-Unjoni

               L-Artikolu 540(2) tat-TCA jipprevedi li l-Unjoni trid tiddetermina d-data minn meta l-Istati Membri jistgħu jipprovdu data personali lir-Renju Unit skont it-Titolu II (“Skambju ta’ data dwar id-DNA, il-marki tas-swaba’ u r-reġistrazzjoni tal-vetturi”), abbażi ta’ rapport ta’ evalwazzjoni ġenerali dwar iż-żjara ta’ evalwazzjoni u, meta applikabbli, prova pilota.

               Skont l-Anness 39 tat-TCA, il-Kunsill għandu jiddeċiedi abbażi ta’ evalwazzjoni dwar jekk ir-Renju Unit issodisfax il-kundizzjonijiet meħtieġa għall-iskambju awtomatizzat tad-data. Id-deċiżjoni trid tkun ibbażata fuq rapport ta’ evalwazzjoni ġenerali, li jiġbor fil-qosor ir-riżultati ta’ kwestjonarju rilevanti, żjara ta’ evalwazzjoni u, meta jkun applikabbli, prova pilota.

               Dik id-deċiżjoni ssir vinkolanti, skont id-dritt internazzjonali, għar-Renju Unit permezz ta’ dikjarazzjoni unilaterali mill-Unjoni, kif jirriżulta mill-Artikolu 540(2) tat-TCA. Id-dikjarazzjoni unilaterali tal-Unjoni jeħtieġ li tiġi nnotifikata lir-Renju Unit.

               3.Il-pożizzjoni li għandha tittieħed f’isem l-Unjoni

               3.1.Sfond

               It-TCA jagħmilha possibbli li jkun hemm kooperazzjoni dwar it-tqabbil awtomatizzat tal-profili tad-DNA, id-data tal-marki tas-swaba’ u d-data tar-reġistrazzjoni tal-vetturi. Sabiex jieħu vantaġġ minn dawn il-possibbiltajiet, ir-Renju Unit l-ewwel kellu bżonn jgħaddi minn evalwazzjoni.

               Wara żjara ta’ evalwazzjoni fir-Renju Unit fl-24 u l-25 ta’ Novembru 2021, it-tim ta’ evalwazzjoni tal-UE kkonkluda fir-rapporti tiegħu li l-kooperazzjoni mar-Renju Unit dwar il-profili tad-DNA u d-data dattiloskopika tissodisfa r-rekwiżiti rilevanti. Dawn ir-rapporti ġew ippreżentati lill-Kunsill fl-x ta’ Marzu 2022 u wittew it-triq għall-Kunsill biex jippermetti lill-Unjoni tiddikjara li l-Istati Membri jistgħu jipprovdu data personali rigward profili tad-DNA u data dattiloskopika lir-Renju Unit kif imsemmi fl-Artikolu 540(2) tat-TCA.

               3.2.Pożizzjoni proposta

               Fid-dawl ta’ li ntqal fuq, il-Kummissjoni tipproponi li tistabbilixxi XXXXX bħala d-data minn meta l-Istati Membri jkunu jistgħu jipprovdu data personali rigward il-profili tad-DNA u data dattiloskopika kif imsemmi fl-Artikoli 530, 531, 534 u 536 tal-Ftehim dwar il-Kummerċ u l-Kooperazzjoni, lir-Renju Unit.

               Matul is-sħubija tiegħu fl-Unjoni, ir-Renju Unit ipparteċipa fl-iskambju ta’ data dattiloskopika u tal-profili tad-DNA bejn l-Istati Membri, f’konformità mad-Deċiżjonijiet tal-Kunsill 2008/615/ĠAI
                  1
                u 2008/616/ĠAI
                  2
               . Sabiex tiġi evitata waqfa fil-kooperazzjoni li għaddejja dwar id-data dattiloskopika u tal-profili tad-DNA, it-TCA jipprevedi perjodu interim, li matulu l-Istati Membri jistgħu jipprovdu tali data lir-Renju Unit sakemm joħroġ l-eżitu tal-evalwazzjonijiet previsti fl-Artikolu 540(1) TCA. Dak il-perjodu interim inizjalment dam sat-30 ta’ Settembru 2021 u ġie estiż sat-30 ta’ Ġunju 2022 b’deċiżjoni tal-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja tat-28 ta’ Settembru 2021
                  3
               . Madankollu, dan ma jistax jiġi estiż aktar. Għalhekk, biex tiġi evitata waqfa fil-kooperazzjoni li għaddejja, l-Unjoni se jkollha tagħmel id-dikjarazzjoni unilaterali meħtieġa sat-30 ta’ Ġunju 2022.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-TFUE jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa ta’ regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               4.1.2.Applikazzjoni għal dan il-każ

               L-Artikolu 540(1) u (2) tat-TCA jipprevedi li meta r-Renju Unit ikun issodisfa l-kundizzjonijiet stabbiliti fl-Artikolu 539 fl-Anness 39 tat-TCA, l-Unjoni għandha tiddetermina d-data jew id-dati minn meta l-Istati Membri jistgħu jipprovdu data personali rigward il-profili tad-DNA u data dattiloskopika lir-Renju Unit. Filwaqt li tali determinazzjoni hija att unilaterali tal-Unjoni u mhux att li jrid jiġi adottat minn xi wieħed mill-korpi stabbiliti mit-TCA, hija madankollu tipproduċi effetti legali. Għalhekk, il-pożizzjoni tal-Unjoni li ssejjes dik id-determinazzjoni jenħtieġ li tiġi stabbilita f’konformità mal-Artikolu 218(9) TFUE, applikat b’analoġija.

               L-effetti legali tad-dikjarazzjoni huma vinkolanti skont id-dritt internazzjonali u tal-estensjoni jaqgħu kompletament fuq l-Unjoni, bħala Parti fit-TCA. Għalhekk, f’konformità mal-Artikolu 3(2) TFUE, l-Unjoni għandha kompetenza esklużiva f’din il-kwistjoni.

               Id-determinazzjoni tad-data rilevanti kif imsemmija fl-Artikolu 540(2) tat-TCA ma twassalx biex il-qafas ta’ dak il-ftehim ikun issupplimentat jew emendat.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni f’isem l-Unjoni dwaru. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew komponent ewlieni jew predominanti.

               Fir-rigward ta’ att previst li jkollu għadd ta’ objettivi simultanjament, jew li jkollu diversi komponenti, li jkunu marbutin b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) TFUE jkollha tinkludi, eċċezzjonalment, id-diversi bażijiet ġuridiċi korrispondenti.

               4.2.2.Applikazzjoni għal dan il-każ

               Id-determinazzjoni tad-data jew tad-dati msemmija fl-Artikolu 540(2) tal-Ftehim dwar il-Kummerċ u l-Kooperazzjoni għandha l-objettivi u l-komponenti fil-qasam tal-protezzjoni tad-data u l-kooperazzjoni tal-pulizija.

               Għalhekk, il-bażi ġuridika sostantiva għad-deċiżjoni proposta hija l-Artikolu 16(2) u l-Artikolu 87(2)(a) TFUE.

               Il-Ftehim dwar il-Kummerċ u l-Kooperazzjoni huwa vinkolanti għall-Istati Membri kollha bis-saħħa tad-Deċiżjoni (UE) 2021/689
                  5
               , li hija bbażata fuq l-Artikolu 217 tat-TFUE bħala l-bażi ġuridika sostantiva tagħha.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikoli 16(2) u 87(2)(a) TFUE, flimkien mal-Artikolu 218(9) TFUE.

               2022/0103 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-konfront tar-Renju Unit tal-Gran Brittanja u l-Irlanda ta’ Fuq rigward id-determinazzjoni skont l-Artikolu 540(2) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, dwar id-data minn meta d-data personali kif imsemmija fl-Artikoli 530, 531, 534 u 536 ta’ dak il-Ftehim tkun tista’ tiġi pprovduta mill-Istati Membri lir-Renju Unit

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 16(2) u l-punt (a) tal-Artikolu 87(2), flimkien mal-Artikolu 218(9), tiegħu,

               Wara li kkunsidra d-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f'isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta' Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta' Fuq dwar il-proċeduri ta' sigurtà għall-iskambju u għall-protezzjoni ta' informazzjoni klassifikata
                  6
               ,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq (minn hawn ’il quddiem: “ir-Renju Unit”), min-naħa l-oħra
                  7
                (“il-Ftehim dwar il-Kummerċ u l-Kooperazzjoni”) jipprevedi kooperazzjoni reċiproka bejn l-awtoritajiet tal-infurzar tal-liġi kompetenti tal-Istati Membri, minn naħa waħda, u r-Renju Unit, min-naħa l-oħra, li tikkonċerna t-tqabbil awtomatizzat tal-profili tad-DNA, id-data dattiloskopika u d-data tar-reġistrazzjoni tal-vetturi. Bħala prerekwiżit għal tali kooperazzjoni, l-ewwel jeħtieġ li r-Renju Unit jieħu l-miżuri ta’ implimentazzjoni neċessarji u ssirlu evalwazzjoni mill-Unjoni.

               (2)Abbażi ta’ rapport ta’ evalwazzjoni ġenerali, li jiġbor fil-qosor ir-riżultati ta’ kwestjonarju rilevanti, żjara ta’ evalwazzjoni u, meta jkun applikabbli, prova pilota, l-Unjoni trid tiddetermina d-data jew id-dati minn meta tali data tkun tista’ tiġi pprovduta mill-Istati Membri lir-Renju Unit skont il-Ftehim dwar il-Kummerċ u l-Kooperazzjoni.

               (3)B’ittra tat-23 ta’ Lulju 2021, ir-Renju Unit informa lill-Kummissjoni, permezz tal-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja, li kien implimenta l-obbligi imposti skont it-Titolu II tal-Parti 3 tal-Ftehim dwar il-Kummerċ u l-Kooperazzjoni fir-rigward tal-profili tad-DNA u d-data dattiloskopika. Ir-Renju Unit għamel ukoll dikjarazzjonijiet u deżinjazzjonijiet f’konformità mal-Artikolu 22 tal-Kapitolu 0 tal-Anness 39 tal-Ftehim dwar il-Kummerċ u l-Kooperazzjoni u esprima r-rieda tiegħu li jiġi evalwat għall-iskambju ta’ data bejn ir-Renju Unit u l-Istati Membri dwar il-profili tad-DNA u d-data dattiloskopika.

               (4)Il-Kummissjoni bagħtet lir-Renju Unit, fit-14 ta’ Ottubru 2021, kwestjonarji relatati mal-iskambju awtomatiku ta’ profili tad-DNA u data dattiloskopika. Fit-8 ta’ Novembru 2021, ir-Renju Unit ipprovda t-tweġibiet tiegħu għal dawn il-kwestjonarji lill-Kummissjoni. Dawn it-tweġibiet ġew ipprovduti lit-tim ta’ evalwazzjoni, u ġew ippreżentati lill-Grupp ta’ Ħidma tal-Kunsill dwar l-Iskambju ta’ Informazzjoni tal-ĠAI u lill-Grupp ta’ Ħidma tal-Kunsill dwar ir-Renju Unit fil-11 ta’ Novembru 2021.

               (5)F’konformità mal-Kapitolu 4 tal-Anness 39 tal-Ftehim dwar il-Kummerċ u l-Kooperazzjoni, fid-9 ta’ Novembru 2021, il-Kunsill iddeċieda li ma kienet meħtieġa l-ebda prova pilota fir-rigward tal-profili tad-DNA u d-data dattiloskopika.

               (6)Fl-24 u l-25 ta’ Novembru 2021, ir-Renju Unit għadda minn evalwazzjoni fir-rigward tat-tiftix u t-tqabbil ta’ profili tad-DNA u data dattiloskopika. Ir-rapport ta’ evalwazzjoni rigward il-profili tad-DNA kkonkluda li, abbażi tal-eżitu tal-evalwazzjoni ex ante, l-implimentazzjoni tat-tqabbil awtomatizzat tal-profili tad-DNA u l-fluss ta’ informazzjoni relatat tista’ titqies li ġiet konkluża fir-Renju Unit, kemm fil-livell legali kif ukoll f’dak tekniku. Ir-rapport ta’ evalwazzjoni rigward id-data dattiloskopika kkonkluda li, abbażi tal-eżitu tal-evalwazzjoni ex ante, l-implimentazzjoni tal-applikazzjoni tad-data dattiloskopika awtomatizzata u l-fluss ta’ informazzjoni tad-data dattiloskopika awtomatizzata relatat jistgħu jitqiesu li ġew konklużi fir-Renju Unit, kemm fil-livell legali kif ukoll f’dak tekniku.

               (7)F’konformità mal-Artikolu 5 tal-Kapitolu 4 tal-Anness 39 tal-Ftehim dwar il-Kummerċ u l-Kooperazzjoni, ir-rapporti ta’ evalwazzjoni, li jiġbru fil-qosor ir-riżultati tal-kwestjonarji u ż-żjara ta’ evalwazzjoni, ġew ippreżentati lill-Kunsill fis-17 ta’ Marzu 2022.

               (8)Peress li r-Renju Unit issodisfa l-kundizzjonijiet stabbiliti fl-Artikolu 539 u l-Anness 39 tal-Ftehim dwar il-Kummerċ u l-Kooperazzjoni, skont l-Artikolu 540(2) tal-Ftehim dwar il-Kummerċ u l-Kooperazzjoni jenħtieġ li l-Unjoni tiddetermina d-data jew id-dati minn meta l-Istati Membri jkunu jistgħu jipprovdu data personali rigward il-profili tad-DNA u data dattiloskopika kif imsemmi fl-Artikoli 530, 531, 534 u 536 tal-Ftehim dwar il-Kummerċ u l-Kooperazzjoni, lir-Renju Unit. Jenħtieġ li l-Unjoni tinnotifika lir-Renju Unit b’din il-pożizzjoni fil-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja.

               (9) Il-Ftehim dwar il-Kummerċ u l-Kooperazzjoni huwa vinkolanti għall-Istati Membri kollha bis-saħħa tad-Deċiżjoni tal-Kunsill (UE) 2021/689, li hija bbażata fuq l-Artikolu 217 TFUE bħala l-bażi ġuridika sostantiva tagħha.

               (10)Id-Danimarka u l-Irlanda huma marbutin bl-Artikolu 540 tal-Ftehim dwar il-Kummerċ u l-Kooperazzjoni bis-saħħa tad-Deċiżjoni tal-Kunsill (UE) 2021/689 u għalhekk qed jieħdu sehem fl-adozzjoni u l-applikazzjoni ta’ din id-Deċiżjoni li timplimenta l-Ftehim dwar il-Kummerċ u l-Kooperazzjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi espressa f’isem l-Unjoni fir-rigward tad-data jew id-dati minn meta id-data personali rigward il-profili tad-DNA u d-data dattiloskopika kif imsemmija fl-Artikoli 530, 531, 534 u 536 tal-Ftehim dwar il-Kummerċ u l-Kooperazzjoni tkun tista’ tiġi pprovduta lir-Renju Unit mill-Istati Membri għandha tkun ibbażata fuq l-abbozz ta’ dikjarazzjoni unilaterali tal-Unjoni mehmuż ma’ din id-Deċiżjoni.

               Artikolu 2

               Ir-Renju Unit għandu jiġi nnotifikat bil-pożizzjoni tal-Unjoni stabbilita fl-Artikolu 1 fil-Kumitat Speċjalizzat dwar l-Infurzar tal-Liġi u l-Kooperazzjoni Ġudizzjarja.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2008/615/ĠAI tat-23 ta' Ġunju 2008 dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali (ĠU L 210, 6.8.2008, p. 1).

                     (2)

                        Id-Deċiżjoni tal-Kunsill 2008/616/ĠAI tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (ĠU L 210, 6.8.2008, p. 12).

                     (3)

                        Id-Deċiżjoni Nru 1/2021 tal-Kumitat Speċjalizzat stabbilit bl-Artikolu 8(1)(r) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u r-Renju Unit tal-Gran Brittanja u l-Irlanda ta’ Fuq, min-naħa l-oħra, tat-28 ta’ Settembru 2021 fir-rigward tal-estensjoni tal-perjodu msemmi fl-Artikolu 540(3) li matulu profili tad-DNA u data dattiloskopika jistgħu jiġu skambjati mar-Renju Unit [2021/1946] (Skont ir-Regola 9(2) tal-Anness 1 tal-Ftehim dwar il-Kummerċ u Kooperazzjoni, is-Segretarjat għandu jirreġistra kull deċiżjoni jew rakkomandazzjoni b’numru tas-serje u b’referenza għad-data tal-adozzjoni tiegħu.) (ĠU L 397, 10.11.2021, p. 32).

                     (4)

                        Is-sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.

                     (5)

                        Id-Deċiżjoni tal-Kunsill (UE) 2021/689 tad-29 ta’ April 2021 dwar il-konklużjoni, f'isem l-Unjoni, tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta' Fuq, min-naħa l-oħra, u tal-Ftehim bejn l-Unjoni Ewropea u r-Renju Unit tal-Gran Brittanja u l-Irlanda ta' Fuq dwar il-proċeduri ta' sigurtà għall-iskambju u għall-protezzjoni ta' informazzjoni klassifikata, ĠU L 149, 30.4.2021, p. 2.

                     (6)

                        ĠU L 149, 30.4.2021, p. 2.

                     (7)

                        ĠU L 149, 30.4.2021, p. 10.

    ---documentbreak---

               IL-KUMMISSJONI EWROPEA
            Brussell, 6.4.2022
            COM(2022) 158 final

            ANNESS
            tal-
            proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-konfront tar-Renju Unit tal-Gran Brittanja u l-Irlanda ta’ Fuq rigward id-determinazzjoni skont l-Artikolu 540(2) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, dwar id-data minn meta d-data personali kif imsemmija fl-Artikoli 530, 531, 534 u 536 ta’ dak il-Ftehim tkun tista’ tiġi pprovduta mill-Istati Membri lir-Renju Unit

               ANNESS

               Dikjarazzjoni mill-Unjoni skont l-Artikolu 540(2) fil-Kumitat Speċjalizzat stabbilit bl-Artikolu 8(1)(r) tal-Ftehim dwar il-Kummerċ u l-Kooperazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u r-Renju Unit tal-Gran Brittanja u l-Irlanda ta’ Fuq, min-naħa l-oħra, dwar id-data minn meta d-data personali li tirrigwarda l-profili tad-DNA u d-data dattiloskopika kif imsemmija fl-Artikoli 530, 531, 534 u 536 tal-Ftehim dwar il-Kummerċ u l-Kooperazzjoni tista’ tiġi pprovduta mill-Istati Membri lir-Renju Unit

                  Dikjarazzjoni mill-Unjoni Ewropea

               L-Istati Membri jistgħu jipprovdu data personali rigward il-profili tad-DNA u d-data dattiloskopika lir-Renju Unit kif imsemmi fl-Artikoli 530, 531, 534 u 536 tal-Ftehim dwar il-Kummerċ u l-Kooperazzjoni minn [<= it-30 ta’ Ġunju 2022].